钦定古今图书集成/理学汇编/文学典/第241卷 > 《歌赋》〈并序〉阎伯玙
## 钦定古今图书集成/理学汇编/文学典/第241卷 > 《歌赋》〈并序〉阎伯玙

《虞书》：“诗言志，律和声。” 察乎歌以形言，声以导律，时其闻见，聊因纸以赋曰：

“验讴歌于乐府，戒伶人以迭唱。随转意合，难为形状始趋曲以熙熙，终沿风以飏飏；缭绕容与，逶迤超畅。
函五声之参差，极六律之清壮。原夫蹈性以纯密，宽
乎率心于悠旷。或曲或止，如坠如抗；尽或可续，应而
不匮。来无悠往，去有遗意。荆王感而增悲，楚妃叹而
掩泪。察乎靡靡，似浮丝以为绪；听乎累累，若贯珠之
为坠。括繁言以入节，同大道而无器。浮而不荡，聚而
不盈。比击鼓以作器，寻鸣笛以遣声。亘箫笳之易响，
乱楚汉之疑兵。断绝齐爱，支离带情。或引商刻角，或
溃渭通泾。思弹剑于逆旅，念采菱于江汀。发《河激》之
慷慨，奏沧浪之浊清。赋《扣角》以凄切，叹《食薇》之廉贞。”
于是载赓载飏，颓思覆句。引韵，下散沿源上愬。若寒
云凝于沙漠，秋风起于燕路。情慷慨而为霜，气氤氲
而掩露。率意纵诞，耽声指顾。眷五噫之匪陋，遵《九章》
之沦悟。委顿飙厉，抑扬绵妙。启子均洛北之曲，果客
理《淮南》之调。或间以弹弦，或杂以长啸。陟降配德，登
之于郊祀；一唱三叹，用之于宗庙。至哉但疑其形容，
渊乎莫见其光耀。蹈迹载德，流言居要。九辩勤于水
土，二南分于周召。宝鼎见于汾阴，天马来于荒徼。徒
观其“蔓蔓袅袅，沨沨泱泱。尧帝继于虞帝，禹迹尽于
殷王。省周诗于鲁策，钦汉风于沛乡。嗟人命之何幸，
逢天道之昭彰。谅股肱之匪懈，载元首之辉光。”制《颂》
创雅，漂齐流商。瞽统乐教，士符人康。展来苏于日域，
谐击壤于皇唐。附威仪之济济，和金石之锵锵。白云
互进，绿水激扬。聊以永日，歌而无荒。